Betogers trek weer saam op Vredenburg | Maroela Media
Wetstoepassers moes gister 'n wakende oog hou terwyl deelnemers aan 'n onwettige optog na Vredenburg se middedorp opgeruk het. Foto: Verskaf
Die situasie in 'n informele nedersetting en HOP-buurt op Vredenburg aan die Kaapse Weskus is steeds gespanne terwyl 'n groot groep mense Woensdagoggend saamgedrom het om blykbaar met nog 'n onwettige optog na die dorp te begin.
Die polisie, brandweer en Saldanhabaai-munisipaliteit se wetstoepassers is reeds gisteroggend ontplooi om 'n onwettige optog na die munisipale kantoor in die middedorp te beheer nadat oproerige inwoners van die plakkerskamp George Kerridge en Hopland aan die buitewyke van die dorp daarheen wou opruk. Die betogers is in die dorp voorgekeer en gedwing om uiteen te gaan.
Die R45 vanaf die R27-Weskuspad na Vredenburg moes gesluit word toe die betogers daarlangs gestap en buitebande aan die brand gesteek het. Ook die Hoofstraat was in 'n stadium Dinsdag toe vir verkeer terwyl sakeondernemings gesluit was om werknemers teen moontlike geweldpleging te beskerm.
Die voertuigregistrasiesentrum is Woensdag gesluit weens 'n tekort aan personeel nadat diegene wat in George Kerridge woon, verhoed is om werk toe te kom.
Ethne Julius, Saldanhabaai-munisipaliteit se kommunikasiebeampte, het Woensdag gesê die voertuigregistrasiesentrum is gesluit weens 'n tekort aan personeel nadat diegene wat in George Kerridge woon, verhoed is om werk toe te kom.
Die Hoërskool Louwville het besluit om alle eksamens wat vir Woensdag beplan was, tot Donderdag uit te stel, sê Julius.
Die munisipaliteit, wat ook dorpe soos Saldanha, Langebaan, Hopefield en St. Helenabaai insluit, vra inwoners en besoekers aan Vredenburg om steeds op hul hoede te wees. Diegene wat per SMS op die hoogte van gebeure gehou wil word, kan hul naam, adres en selfoonnommer aan [email protected] stuur.
Petra Mei, kommunikasiebeampte van die burgemeester, Marius Koen, het gister aan Maroela Media gesê die onwettige optogte handel grootliks oor behuising, maar die betogers is ook ontevrede oor 'n beweerde gebrek aan dienslewering in die algemeen en dring aan op werkgeleenthede.
Sy het gesê Koen het sowat vier weke gelede 'n vergadering met gemeenskapsleiers van die informele nedersetting gehou waartydens hy hulle verseker het die munisipaliteit doen alles in sy vermoë om goeie dienslewering aan alle inwoners te verseker.
Mei het gesê dit lyk asof sommige inwoners intussen ongeduldig geraak en gister se optog gereël het.
onwetiglike betogers, wat gaan aan hulle gedoen word, hulle is ONWETTIG daar
ON beteken nie
WETTIG beteken wetlik reg
ONWETTIG beteken daar is nie toestemming tot iets gegee nie
verstaan die polisie nie die woord ONWETTIG nie
hulle is wel gedwing om uiteen te gaan, wat van die skade aan die infra struktuur wat aangerig is
Hulle nog steeds daar want die busse wat hulle ingebring het, het hulle nog nie weer kom haal nie. (Of die busse dalk erens uitgebrand nou.) Gaan kyk maar na die wat gearresteer is, se adresse.